DELEGIRANA UREDBA KOMISIJE (EU) 2020/1564

z dne 6. avgusta 2020

o spremembi Delegirane uredbe (EU) 2018/985 glede prehodnih določb za obravnavo posledic krize zaradi COVID-19

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 167/2013 Evropskega parlamenta in Sveta z dne 5. februarja 2013 o odobritvi in tržnem nadzoru kmetijskih in gozdarskih vozil (1) ter zlasti člena 19(6) Uredbe,

ob upoštevanju naslednjega:

(1) V skladu s členom 19(3) Uredbe (EU) št. 167/2013 se za motorje v kmetijskih in gozdarskih vozilih uporabljajo mejne vrednosti za emisije onesnaževal stopnje V in prehodne določbe iz Uredbe (EU) 2016/1628 Evropskega parlamenta in Sveta (2).

(2) Zaradi motenj, ki jih je povzročil izbruh COVID-19, je bilo z Uredbo (EU) 2020/1040 Evropskega parlamenta in Sveta (3) za nekatere podkategorije motorjev za 12 mesecev podaljšano prehodno obdobje iz Uredbe (EU) 2016/1628.

(3) Zato bi bilo treba ustrezno spremeniti Delegirano uredbo Komisije (EU) 2018/985 (4) o določitvi zahtev v zvezi z mejnimi vrednostmi emisij in postopki za EU-homologacijo za kmetijska in gozdarska vozila ter njihove motorje.

(4) Ker podaljšanje prehodnih določb poleg tega ne bo vplivalo na okolje, saj so zadevni prehodni motorji že proizvedeni, in ker je težko natančno predvideti, kako dolgo bodo trajale zamude zaradi motenj, ki so posledica COVID-19, bi moralo podaljšanje zadevnih obdobij trajati 12 mesecev, kot je določeno v Uredbi (EU) 2020/1040.

(5) Glede na dejstvo, da bo prehodno obdobje iz člena 13(5) Delegirane uredbe (EU) 2018/985 za nekatere motorje poteklo 31. decembra 2020, proizvajalci pa so imeli do 30. junija 2020 čas, da proizvedejo kmetijska in gozdarska vozila, opremljena s prehodnimi motorji teh podkategorij, bi morala ta uredba nujno začeti veljati dan po objavi v Uradnem listu Evropske unije in se uporabljati od 1. julija 2020. Taka določba je upravičena zaradi nepredvidljivega in nenadnega izbruha COVID‐19 ter zaradi potrebe po zagotovitvi pravne varnosti in enake obravnave proizvajalcev ne glede na to, ali proizvajajo kmetijska in gozdarska vozila pred datumom začetka veljavnosti te uredbe ali po njem –

SPREJELA NASLEDNJO UREDBO:

Člen 1 V členu 13 Delegirane uredbe (EU) 2018/985 se odstavek 5 spremeni: (1) v tretjem pododstavku se prvi stavek nadomesti z naslednjim: „Za motorje podkategorij kategorije NRE, za katere je obvezni datum uporabe iz Priloge III k Uredbi (EU) 2016/1628 za dajanje na trg 1. januar 2020, države članice dovolijo podaljšanje 24-mesečnega obdobja in 18-mesečnega obdobja iz prvega in drugega pododstavka za dodatnih 12 mesecev za proizvajalce vozil s skupno letno proizvodnjo, ki je manjša od 100 enot kmetijskih in gozdarskih vozil, opremljenih z motorjem.“; (2) doda se naslednji četrti pododstavek: „Za motorje vseh podkategorij, za katere je obvezni datum uporabe iz Priloge III k Uredbi (EU) 2016/1628 za dajanje na trg 1. januar 2019, se 24-mesečno obdobje in 18-mesečno obdobje iz prvega in drugega pododstavka podaljšata za 12 mesecev.“

Člen 2 Ta uredba začne veljati dan po objavi v Uradnem listu Evropske unije. Uporablja se od 1. julija 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 6. avgusta 2020 Za Komisijo Predsednica Ursula VON DER LEYEN

(1) UL L 60, 2.3.2013, str. 1.

(2) Uredba (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo, o spremembi uredb (EU) št. 1024/2012 in (EU) št. 167/2013 ter o spremembi in razveljavitvi Direktive 97/68/ES (UL L 252, 16.9.2016, str. 53).

(3) Uredba (EU) 2020/1040 Evropskega parlamenta in Sveta z dne 15. julija 2020 o spremembi Uredbe (EU) 2016/1628 glede prehodnih določb za obravnavo vpliva krize zaradi COVID-19 (UL L 231, 17.7.2020, str. 1).

(4) Delegirana uredba Komisije (EU) 2018/985 z dne 12. februarja 2018 o dopolnitvi Uredbe (EU) št. 167/2013 Evropskega parlamenta in Sveta glede zahtev za okoljske značilnosti in zmogljivost pogonskega sistema za kmetijska in gozdarska vozila ter njihove motorje in o razveljavitvi Delegirane uredbe Komisije (EU) 2015/96 (UL L 182, 18.7.2018, str. 1).